# **Prekenrefleksjon Global uke 2023**

12. november – Johannes 6,63-69

*Det er Ånden som gjør levende, kjøtt og blod duger ikke. De ordene jeg har talt til dere, er ånd og liv.****64****Men det er noen av dere som ikke tror.» For Jesus visste fra første stund hvem som ikke trodde, og hvem som skulle forråde ham.****65****Og han la til: «Derfor sa jeg til dere: Ingen kan komme til meg uten at det blir gitt ham av min Far.»****66****Etter dette trakk mange av disiplene seg unna og gikk ikke lenger omkring sammen med ham.****67****Da spurte Jesus de tolv: «Vil også dere gå bort?»****68****Simon Peter svarte: «Herre, hvem skal vi gå til? Du har det evige livs ord,****69****og vi tror og vet at du er Guds Hellige.»*

**Vil også dere gå bort?**

av Fredrik Krunenes (Etter Kristus)

I Brigderton-spinoff-serien «Dronning Charlotte» møter dronningen stadig vekk dyp personlig lidelse med det etter hvert komiske «Thoughts and prayers, thoughts and prayers». Den kynismen som for henne begynte som en helt nødvendig forsvarsmekanisme, fører gradvis til mer avstand til personene rundt seg.

Det er lettere å være god på avstand. Å mene det riktige, og støtte de globalt utsatte. Når vi derimot kommer tett innpå de lidende, når de stormer inn i livene våre, blir alt mer krevende. Når den ensomme ikke klarer å oppføre seg ved middagsbordet, når den som har bodd på gata banner og snakker stygt til deg og vennene dine, når den fattige lukter vondt og skjeller deg ut (og ikke minst: glemmer å takke!), da er det vanskeligere å holde ut og fortsette å elske.

Det frister å bare trekke seg forsiktig bort og tenke at nå har jeg gjort mitt, for dette har jeg rett og slett ikke kapasitet til. Dette er både en naturlig og forståelig reaksjon.

Jeg har etter hvert hørt noen versjoner av «*vil også dere gå bort?*» For meg har det vært hjerteskjærende og skamfulle øyeblikk når jeg eller vi som skulle hjelpe måtte si stopp. Mange som kjenner på utenforskap kan kjenne på et slags dobbelt svik:

«Sviket» som er årsaken til at livet ble vanskelig, og deretter skuffelsen over at de som skulle hjelpe ikke orka mer. Det gjelder i høyeste grad de rundt oss om er utnyttet i moderne slaveri, som for eksempler flyktninger som må selge dop eller selge kroppen sin for å betale menneskehandlere for flukten.

Bibelteksten sier ingenting om sinnsstemningen bak ordene. Når jeg lever meg inn i teksten, ser jeg for meg en såret Jesus. En Jesus som kjenner på skuffelse og bitterhet, fordi de ikke vil ha noe med ham å gjøre, ikke vil ta til seg ordene. En Jesus som ligner på mange jeg har møtt, og på meg selv.

Når vi i Etter Kristus har prøvd å oversette tekster om å elske vår neste, elske vår fiende, forsoning og å sette mennesker fri, blir det ofte personlig. Det kan kjennes overveldende å skulle strekke ut hånda som også selv er sliten. Vi må derfor hjelpe hverandre til å tilpasse innsatsen til livet og hverdagen. Det er på ingen måte lett å følge Jesu radikale vei i gjestfrihet, selvoppofrelse og kjærlighet. Men likefullt tror jeg at det er veien til liv og sannhet, for alle mennesker.

Så hvordan kan det se ut å fortsette å elske, også når det er krevende? Kanskje kan det handle om å sette grenser for de grenseløse. Foreldrekjærligheten vises blant annet i det å sette grenser og rammer for barna sine. Mest sannsynlig er det også å innse at min egen tilkortkommenhet og begrensning er like reell som hos min neste. Den er kanskje bare ikke så lett å se.

Vi er alle syndere, avhengig av Guds nåde. Og den får vi, alle sammen. Takk og lov! Samtidig er ikke begrensninger synd – vår begrensede natur er slik vi er skapt. Vi kan komme til Gud som mennesker avhengige av hverandre, og av Gud. Som Peter sier: *«Herre, hvem skal vi gå til? Du har det evige livs ord,****69****og vi tror og vet at du er Guds Hellige.»*

Her vil lyttingen være et avgjørende verktøy: Å lytte til den andre, å lytte til seg selv, å lytte til Gud, og legge merke til hvordan Ånden beveger oss i retning av hverandre. Kanskje vil vi erfare at her er ikke hjelper og hjulpet, men utilstrekkelige mennesker som Ånden kan strekke til gjennom.

Grensene, selvinnsikten og lyttingen kan være en nøkkel til en bærekraftig nestekjærlighet. Når vi øver oss i dette, sammen med hverandre, kan det skje ting. Da blir det ikke lengre bare «thoughts and prayers, thoughts and prayers», men reell handling. Fra kynisme og avstand til varig kjærlighet og nærhet.